לאחר פרסום חדשות 10 על תלונה ראשונה שהוגשה למשטרה נגד השחקן משה איבגי, תיאטרון חיפה בו הוא משחק ידון בהמשך העסקתו. היום קראה המתלוננת במכתב למוטרדות האחרות לפנות גם הן למשטרה: "רק כך יהיה ניתן להגיע לאמת ולמנוע פגיעה בנשים"
עד כה, שכל פרשת ההטרדות המיניות היתה בעיקר עדויות שפורסמו בתקשורת, העדיפו מעסיקיו של השחקן משה איבגי לחכות עד שיעבור זעם - ולקוות שהפרשה תישכח.
אך בעקבות התלונה ראשונה שהוגשה למשטרה ופורסמה לראשונה בחדשות 10, וההליך הפלילי שנפתח בפרשה - הם נאלצים לשנות גישה.
דירקטוריון תאטרון חיפה, ששם אירע לכאורה האירוע בגינו הוגשה התלונה, יתכנסו ביום חמישי על מנת לדון בעתידו של איבגי בתיאטרון. רוב חברי הדירקטוריון בעד להמשיך ולהעסיקו עד שיוגש כתב אישום, אך יש גם שיקול כלכלי להחלטה והוא הפגיעה בשמה הטוב של ההצגה בה הוא משתתף, "שלא תתעורר הילדה".
היום התייחסה המתלוננת הראשונה במכתב שכתבה, להליך הגשת התלונה ולקושי שהיה כרוך בהגשתה. "הליך הגשת התלונה כרוך בקושי נפשי הנובע משחזור של כל פרט באירוע והצפת התחושות הקשות שליוו אותו", כתבה המתלוננת, "עם זאת, לשמחתי, אנשי המשטרה דאגו ליצור עבורי אוירה קשובה ומכבדת".
עוד הוסיפה המתלוננת כי "ההחלטה על הגשת התלונה לא היתה פשוטה מבחינתי, אך חשתי כי רק כך ניתן יהיה להגיע לאמת ולמנוע פגיעה בנשים נוספות. אני קוראת לנשים נוספות שנפגעו לפנות למשטרת ישראל ולהגיש תלונה".